**LĒMUMS**

Liepājā

|  |  |
| --- | --- |
| 2021.gada 19.augustā | Nr.305/10  (prot. Nr.10, 25.§) |

Par zemesgabala Aisteres ielā 1, blakus

nekustamajam īpašumam Kārklu ielā 6,

daļas iznomāšanu

Lai racionāli rīkotos ar pašvaldības mantu, kura šobrīd netiek izmantota pašvaldības funkciju izpildei, un daļēji tiktu atrisināta daudzdzīvokļu māju iedzīvotāju automašīnu novietošanas problēma, kā arī, lai veicinātu iekšpagalmu sakārtošanu mikrorajonos, pamatojoties uz likuma "Par pašvaldībām" 14.panta pirmās daļas 2.punktu un 21.panta pirmo daļu, Ministru kabineta 2018.gada 19.jūnija noteikumu Nr.350 "Publiskas personas zemes nomas un apbūves tiesības noteikumi" 29.1. un 30.1.apakšpunktu, izskatot biedrības "Kārklu 6" 2021.gada 14.jūlija iesniegumu, Liepājas pilsētas pašvaldības Nekustamo īpašumu jautājumu konsultatīvās komisijas 2021.gada 2.augusta priekšlikumu (sēdes protokols Nr.11) un Liepājas valstspilsētas pašvaldības domes pastāvīgās Pilsētas attīstības komitejas 2021.gada 12.augusta lēmumu (sēdes protokols Nr.9), Liepājas valstspilsētas pašvaldības dome **nolemj:**

1. Iznomāt biedrībai "Kārklu 6" (reģistrācijas Nr.50008132261; juridiskā adrese: Kārklu iela 6-4, Liepāja), kā dzīvojamās mājas Kārklu ielā 6 pārvaldniekam (apsaimniekotājam), uz 5 (pieciem) gadiem zemesgabala Aisteres ielā 1 (kadastra Nr.1700 015 0051), Liepājā, blakus nekustamajam īpašumam Kārklu ielā 6, daļu 2900 kv.m platībā (pielikumā) teritorijas labiekārtošanai un autostāvvietām mājas Kārklu ielā 6 iedzīvotājiem.

2. Liepājas pilsētas pašvaldības iestādei "Nekustamā īpašuma pārvalde" sagatavot līguma projektu par lēmuma 1.punktā minētā zemesgabala Aisteres ielā 1 (kadastra Nr.1700 015 0051), blakus nekustamajam īpašumam Kārklu ielā 6, daļas iznomāšanu, iekļaujot tajā šādus nosacījumus:

2.1. Liepājas valstspilsētas pašvaldība neatbild par nomnieka ieguldījumiem un izdevumiem, apsaimniekojot iznomāto zemesgabala daļu;

2.2. nomnieks maksā nomas maksu 1,5% apmērā no zemesgabala kadastrālās vērtības gadā, atbilstoši iznomātajai platībai, bet ne mazāk kā valstī noteikto;

2.3. nomnieks papildus nomas maksai maksā valstī noteikto pievienotās vērtības nodokli;

2.4. nomnieks šā līguma darbības laikā maksā visus nodokļus un nodevas, kas paredzēti vai tiks paredzēti Latvijas Republikas normatīvajos aktos un kas attiecas uz iznomāto zemesgabala daļu;

2.5. nomnieks atbild par visu zemesgabala daļā esošo pazemes un virszemes inženiertehnisko apgādes tīklu saglabāšanu, kā arī nodrošina ekspluatācijas dienestu darbiniekiem iespēju brīvi piekļūt inženiertehniskās apgādes tīkliem;

2.6. nomnieks apņemas viena gada laikā no līguma noslēgšanas dienas iesniegt Liepājas pilsētas pašvaldības iestādē "Liepājas pilsētas būvvalde" atbilstošu projekta dokumentāciju;

2.7. nomnieks saskaņā ar Liepājas pilsētas domes 2020.gada 17.decembra saistošajiem noteikumiem Nr.47 "Liepājas pilsētas pašvaldības teritorijas kopšanas un būvju uzturēšanas saistošie noteikumi" un citiem kārtību regulējošiem noteikumiem nodrošina iznomātās vietas un tās apkārtnes uzkopšanu.

3. Lēmuma 1.punktā minētajai zemesgabala daļai kadastra vērtēšanas vajadzībām noteikt lietošanas mērķi - atsevišķi nodalītas atklātas autostāvvietas (kods 11 05).

4. Pilnvarot Liepājas pilsētas pašvaldības iestādes "Nekustamā īpašuma pārvalde" vadītāju parakstīt zemes nomas līgumu, kā arī bez atsevišķa Liepājas valstspilsētas pašvaldības domes lēmuma parakstīt vienošanos par zemes nomas līguma izbeigšanu, ja nomnieks vienpusēji atkāpjas no līguma.

5. Gadījumā, ja biedrības "Kārklu 6" vainas dēļ līgums par lēmuma 1.punktā minētā zemesgabala Aisteres ielā 1, blakus nekustamajam īpašumam Kārklu ielā 6, daļas nomu netiek noslēgts viena mēneša laikā no lēmuma pieņemšanas dienas, lēmums zaudē spēku.

6. Liepājas valstspilsētas pašvaldības izpilddirektora vietniekam (īpašumu jautājumos) kontrolēt lēmuma izpildi.

|  |  |  |
| --- | --- | --- |
| Priekšsēdētājs | | Gunārs Ansiņš |
| Nosūtāms: | Nekustamā īpašuma pārvaldei, nomniekam | |